Gedagte vir die dag: Jy is sy bruidFoto: pixabay.com Ek sien toe ’n splinternuwe hemel en aarde. Die aarde, soos ons dit ken, het verdwyn en die hemel, soos ons dit ken, was nie meer daar nie. Dit was pragtig, soos ’n bruid wat haar vir haar bruidegom mooigemaak het. (Openbaring 21:1-2) Nie een van ons het ’n idéé hoe wonderlik en heerlik die hemel gaan wees nie. Ons wildste drome kan ons God se grootheid en prag nie laat visualiseer nie. Al wat ons weet, is dat ons lewe saam met Hom asemrowend wonderlik gaan wees. Kom ons besluit om in die jaar wat voorlê met vreugde te leef, met verwagting te glo en elke dag met oortuiging en moed aan te pak. Kom ons kniel voor ons Bruidegom en vra dat Hy ons in die komende jaar soos ’n bruid sal koester. Dat Hy ons harte so spierwit soos ’n bruidsrok sal maak, die sagtheid van sy seën oor ons sal stort en die mooi van die lewe soos ’n bruidsruiker aan ons sal gee. Mag jy vanjaar afsluit met vrede in jou hart omdat jy wéét: Jou Bruidegom waak 24/7 oor jou en wag jou by sy splinternuwe hemel in. Hier’s my hart, Here … vir altyd en altyd.